b'\n_START_ARTICLE_\nIztok \xc5\xa0kornik\n_START_SECTION_\n\xc5\xbdivljenjepis\n_START_PARAGRAPH_\nIztok \xc5\xa0kornik se je rodil leta 1964 v Kopru. Pri nas in v tujini ga poznajo predvsem kot ornitologa in naravovarstvenika. V svojem bogatem naravoslovnem obdobju, se je kar tri desetletja posve\xc4\x8dal Se\xc4\x8doveljskim solinam, in se jim \xc5\xa1e danes; v Krajinskem parku Se\xc4\x8doveljske soline je namre\xc4\x8d zaposlen kot strokovni sodelavec za naravovarstveni monitoring. Je avtor \xc5\xa1tevilnih poljudnih in strokovnih del s podro\xc4\x8dja naravoslovja in naravovarstva. Znan je kot naravoslovni fotograf, ki je v Slovenijo \xe2\x80\x9czanesel\xe2\x80\x9d digiskopijo. Njegove fotografije so objavljene v \xc5\xa1tevilnih doma\xc4\x8dih in tujih publikacijah. Objavili so jih tudi v reviji National Geographic._NEWLINE_Leta 1984 je kot \xc5\xa1tudent prejel Kav\xc4\x8di\xc4\x8devo nagrado, ki jo od leta 1984 podeljuje Prirodoslovno dru\xc5\xa1tvo Slovenije (PDS), z namenom spodbujanja mladih piscev za objavo prispevkov v reviji Proteus. Je dvakratni prejemnik nagrade zlati legat za najbolj\xc5\xa1e delo s podro\xc4\x8dja ornitologije v Sloveniji. Leta 1998 jo je s soavtorjema T. Makovcem in L. Lipejem prejel za delo\xc2\xa0\xc2\xbbEkolo\xc5\xa1ko ovrednetenje in varovanje pomembnih ptic Se\xc4\x8doveljskih solin\xc2\xab. Za najbolj\xc5\xa1e delo, objavljeno v letu 2012, pa mu je bila nagrada podeljena za delo "Favnisti\xc4\x8dni in ekolo\xc5\xa1ki pregled ptic Se\xc4\x8doveljskih solin". Metina Lista je v aprilski izdaji uvrstila znanstveni prispevek "The sea level rise impact on four seashore breeding birds: the key study of Se\xc4\x8dovlje Salina Nature Park" avtorjev D. Ivajn\xc5\xa1i\xc4\x8da, L. Lipeja, I. \xc5\xa0kornika in M. Kaligari\xc4\x8da, ki je bil objavljen v ugledni reviji Climatic Change med TOP objave slovenskih znanstvenic in znanstvenikov, septembra 2017 pa so \xc4\x8dlanice in \xc4\x8dlani Znanstvenoraziskovalnega sveta ARRS za naravoslovje uvrstili ta znanstveni prispevek v izbor Odli\xc4\x8dni v znanosti 2017.'